I eit skriv folkefleirtalet i Åram krins sender ut til alle husstandane i Sande kommune, rår dei folk til ikkje å nytte røystesetelen i samband med folkerøystinga. Bakgrunnen er at kommunestyret i Sande har vedteke å gjennomføre ei folkerøysting i Åram-saka samstundes med stortingsvalet.
- Det er høgst uvanleg å halde ei folkerøysting etter at ei sak er avgjort av det kompetente organ, i dette tilfellet Kongen i Statsråd. Vi veit heller ikkje kva resultatet av folkerøystinga skal brukast til, seier Løvoll.
Den skriftlege oppfordringa frå Åram er eit motsvar til informasjonsskrivet kommunen sendte ut for kort tid sidan. I brevet frå kommunen vert folk oppfordra til å stemme i mot overflyttinga, slik at regjeringa sitt vedtak kan bli omgjort.
- Eg meiner kommunen, med ordføraren, sender eit svært dårleg signal når dei ikkje vil godta eit lovleg fatta vedtak, som er grundig utgreia. Ved å ta del i avrøystinga, gir folk til kjenne at dei ikkje vil rette seg etter eit lovleg fatta vedtak, seier Løvoll.
- Kva tilstandar får vi dersom alle kommunar skal nekte å godta avgjersler som vert tatt på høgste hald? spør han.
Den siste tida har Magne Løvoll og dei andre for folkefleirtalet i Åram krins blitt kontakta av folk i ulike bygdelag som er usikre på kva dei skal gjere med folkerøystinga. Svaret dei får er klart frå Løvoll.
- La vere nytte røystesetelen!
- Fryktar de ikkje at de vil tape på dette, dersom alle som er for overflytting let vere å røyste, medan alle som er i mot røyster?
- Utfallet av folkerøystinga er uinteressant, fordi saka allereie er avgjort, seier Løvoll bestemt.
Han understrekar at brevet ikkje er meint som eit innlegg i debatten for eller i mot overflytting av Åram.
- Vi ønskjer ikkje å overtyde folk om kva dei bør stemme, men oppfordrar alle til å la vere å røyste. Det er stor forskjell på det vi ber om og det kommunen ber om. Vi ber alle la vere å røyste, medan kommunen ber alle røyste i samråd med deira meining, seier han.
«Saka har versert i fem år, og folket i Åram krins treng å bli ferdige med henne. Endå ei folkerøysting om denne saka er å halde folket i Åram krins for narr!» heiter det i skrivet.
Sande har tidlegare halde ei folkerøysting for folk i Åram krins, sidan har folket i krinsane Åram, Kvamsøy, Voksa og Sandsøy fylt ut eit spørjeskjema frå SEFOS, som utarbeidde ein rapport om overflyttinga på oppdrag frå kommunaldepartementet. No skal også resten av Sande få seie meininga si.
- Vi meiner folkerøystinga er unødvendig. Det er folket i Åram krins som skal byte kommune, ikkje rest-Sande. Hadde kommunestyret vedteke ei folkerøysting for heile kommunen då saka starta, kunne vi godtatt det. No er det i alle tilfelle for seint.